დამბო (2019 წლის ფილმი)
დამბო (ინგლ. Dumbo) — 2019 წლის ამერიკული სათავგადასავლო ფილმი, რომლის რეჟისორია ტიმ ბარტონი, ხოლო სცენარის ავტორი ერენ კრუგერი. ფილმი არის უოლტ დისნეის 1941 წლის ამავე სახელწოდების ანიმაციური ფილმის რიმეიქი, სადაც პერსონაჟები გაცოცხლებულები არიან. ფილმის სცენარი დაფუძნებულია ჰელენ აბერსონისა და ჰაროლდ პერლის რომანზე. ფილმში მონაწილეობენ კოლინ ფარელი, მაიკლ კიტონი, დენი დევიტო, ევა გრინი და ალან არკინი. სიუჟეტი მიჰყვება ოჯახს, რომელიც მუშაობს წარუმატებელ მოძრავ ცირკში, მათ სამყოფელში დაიბადება დიდ ყურებიანი სპილო, რომლესაც ფრენის უნარი აქვს. 2014 წელს გამოქვეყნდა დამბოს ფილმის ადაპტაციის გეგმები, ხოლო 2015 წლის მარტში რეჟისორად დაადასტურეს ბარტონი. მსახიობთა უმეტესობამ ფილმზე ხელი მოაწერა 2017 წლის მარტში და ძირითადი გადაღებები 2017 წლის ივლისში დაიწყო ინგლისში, რაც ნოემბრამდე გაგრძელდა. ეს იყო ანომაციური ფილმების ოთხი რიმეიქიდან პირველი, რომლებიც დისნეიმ 2019 წელს გამოუშვა (ეს ფილმებია: ალადინი, მეფე ლომი და ლედი და მაწანწალა). დამბოს პრემიერა შედგა ლოს-ანჯელესში 2019 წლის 11 მარტს, ხოლო თეატრალურად გამოვიდა შეერთებულ შტატებში 2019 წლის 29 მარტს. ფილმის მსოფლიო შემოსავალმა 353 მილიონი აშშ დოლარი შეადგინა, მისი თავდაპირველი ბიუჯეტი კი - 170 მილიონი აშშ დოლარი იყო. შემოსავლის მიხედვით დამბო დისნეის სხვა გაცოცხლებულ ანიმაციებზე ნაკლები შემოსავლის იყო, როგორებიცაა: ალადინი და ლომი მეფე. ფილმს არაერთგვაროვანი გამოხმაურება მოჰყვა კრიტიკოსების მხრიდან, ზოგიერთ მათგანს ფილმი მოსწონდა, ზოგიერთი კი თვლიდა, რომ ის დამბოს ანიმაციას არ შეესაბამებოდა.